钦定古今图书集成/历象汇编/岁功典/第011卷 > 《管子》 > 《轻重己篇》
## 钦定古今图书集成/历象汇编/岁功典/第011卷 > 《管子》 > 《轻重己篇》

以冬日至始，数四十六日，冬尽而春始。天子东出其
国四十六里而坛，服青而絻青，搢玉总，带玉监，朝诸
侯卿大夫列士，循于百姓，号曰祭日。牺牲以鱼，发出。
令曰：“生而勿杀，赏而勿罚，罪狱勿断，以待期年。”教民
樵室钻燧，墐灶泄井，所以寿民也。耟耒耨，怀𬬿鈶。又
权渠繉。所以御春夏之事也，必具，教民为酒食，
所以为孝敬也。民生而无父母，谓之孤子；无妻无子，
谓之老鳏；无夫无子，谓之老寡。此三人者，皆就官，而
众可事者、不可事者，食如言而勿遗。多者为功，寡者
为罪。是以路无行乞者也。路有行乞者，则相之罪也，
天子之《春令》也。

以冬日至始，数九十二日，谓之“春至。”天子东出其国
九十二里而坛，朝诸侯卿大夫列士，循于百姓，号曰
“祭星。”十日之内，室无处女，路无行人。苟不树艺者，谓
之“贼人。”下作之地，上作之天，谓之不服之民。处里为
下陈，处师为下通，谓之“役夫。”三不树而主使之，天子
之《春令》也。